**Acolo unde veşnicia…**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acolo unde veşnicia s-a zidit,

Umbre de paşi ne duc spre ţintirim;

În gând cu amintirea şi un dor zorit

Aş vrea pământul să-l înmugurim!

Canoanele acolo încă mustăcesc

Prin lutul vrăjmăşit de lăstăriş,

Pe uliţe, doar gardurile mai opresc

Să nu se surpe totul sub prundiş.

Livezile ce-au fost odată guri de rai

Prin care-ţi răsfăţai privirile

Acum s-au îmbrăcat în ,,flori de mucegai”

Plângându-şi toate amintirile.

Acolo unde soarele hălăduia

Precum un june tânăr şi frumos,

A mai rămas să cânte doar o cucuvea

Şi-un câine care latră furios.

Pe lângă drumurile desfundate

Stau înşirate casele pustii,

Iar în ferestrele anchilozate

Lucesc din când în când ochi cânepii.

Bătute sunt acum de paşii gârboviţi

Cărările voioase altădat’...

Doar vocile care se roagă pe la sfinţi

Îşi amintesc ce mult le-au colindat.

Prin ramurile unui nuc, bătrân şi el,

Ce-şi culca vara umbra peste hat,

O ghionoaie bate toaca uşurel

Trezind la viaţă gându-ncătuşat!

Ies rând pe rând în cale amintirile

Ca florile cusute pe ilic;

Timpul hain mi-a luat toate comorile

Şi am ajuns acum ca un calic!

De prin cotloanele uitării se iţesc

Frânturi de viaţă cu miros plăcut,

La porţile tăcerii iarăşi mă opresc

Sa-mi stâmpăr dorul de necunoscut.

Zarea îşi culcă neputinţa peste culmi

Bocindu-şi parcă toată sărăcia,

Vântul se zbate printre crengile de ulmi

Acolo unde creşte veşnicia!